FI Euroopan unionin virallinen lehti C 199/24

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu muutoshakemuksen julkaiseminen

2009/C 199/11

Tämä julkaiseminen antaa oikeuden vastustaa muutoshakemusta asetuksen (EY) N:o 510/2006 7 artiklassa tarkoitetulla tavalla. Vastaväitteet on toimitettava Euroopan komissiolle kuuden kuukauden kuluessa tästä julkaisemisesta.

MUUTOSHAKEMUS

NEUVOSTON ASETUS (EY) N:o 510/2006

9 kohdassa tarkoitettu muutoshakemus

”GRANA PADANO”

EY-N:o: IT-PDO-0217-0011-26.07.2006

SMM ( ) SAN ( X )

1. Eritelmän kohta (kohdat), jo(i)ta muutos koskee:

—  Tuotteen nimi — Tuotteen kuvaus — Maantieteellinen alue — Alkuperätodisteet — Tuotantomenetelmä —  Yhteys — Merkintä — Kansalliset vaatimukset — Muuta (täsmennettävä)

2. Muutoksen (muutosten) tyyppi:

—  Yhtenäisen asiakirjan tai yhteenvedon muutos — Rekisteröidyn SAN:n tai SMM:n eritelmän muutos, kun yhtenäistä asiakirjaa tai yhteenvetoa ei ole julkaistu —  Eritelmän muutos, joka ei edellytä julkaistun yhtenäisen asiakirjan muutosta (asetuksen (EY) N:o 510/2006 9 artiklan 3 kohta) —  Eritelmän väliaikainen muutos, joka johtuu viranomaisten asettamista pakollisista terveys- tai kasvinsuojelutoimista (asetuksen (EY) N:o 510/2006 9 artiklan 4 kohta)

3. Muutos (muutokset):

3.1 Tuotteen kuvaus:

Poistetaan juuston määritelmä ”puolirasvainen” ja korvataan se ilmaisulla ”tuotetaan osittain pinnalta kuoritusta raakamaidosta” (eritelmän 1 artikla):

nykyisin voimassa olevan lainsäädännön mukaan juusto voidaan määritellä ”puolirasvaiseksi”, kun siinä on rasvaa kuiva-aineeksi laskettuna alle 35 prosenttia; Grana Padanossa on rasvaa kuitenkin keskimäärin 40–42 prosenttia kuiva-aineesta, joten adjektiivin ”puolirasvainen” käyttö voisi johtaa kuluttajaa harhaan.

Korvataan sana ”valmistettu”, joka tuo mieleen koneistetun ja teollisen tuotannon, sanalla ”tuotettu”, joka ei sisällä tällaisia konnotaatioita ja on siten neutraalimpi ja sopivampi (eritelmän 1 artikla).

Maidon kuvaukseen lisätään adjektiivi ”raaka” (eritelmän 1 artikla): se, että maidon on oltava ”raakamaitoa”, on olennainen tekijä alueellisen yhteyden säilyttämisessä, joten sana ”raaka” on lisätty nimenomaisesti poistamaan moniselitteisyyttä, joka on aiemmin johtanut jopa tuomioistuimissa käsiteltyihin tulkinnallisiin kysymyksiin siitä, onko maidon lämpökäsittelyä mahdollista käyttää (vaikka tällaisia käsittelyjä ei mainita hyväksytyssä eritelmässä).

Poistetaan merkintä ”kestää kypsytystä: 1–2 vuotta” (eritelmän 2 artikla). Poisto johtuu siitä, että kyseinen merkintä saattaa aiheuttaa sekaannusta kypsytyksen vähimmäiskestosta, jonka jälkeen tuotetta saadaan laillisesti myydä suojatulla alkuperänimityksellä Grana Padano (yhdeksän kuukauden kuluttua). Lisäksi kyseinen merkintä saattaa asettaa muita huonompaan asemaan ne juustot, jotka kestävät säilytystä kahden vuoden rajoitusta pitempään ja joissa näin ollen on eritelmässä edellytetyt tai mahdollisesti niitä paremmat ominaisuudet mutta jotka edellä mainitun merkinnän vuoksi saattavat menettää suojan.

Lisätään tarkennus ”nimenomaisesti kielletään kaikenlainen keinotekoinen värjäys” (eritelmän 2 artikla): lisäämällä tällainen kielto nimenomaisesti tekstiin halutaan hälventää käytännössä ilmenneitä epäilyksiä mahdollisuudesta värjätä tahkoja keinotekoisesti.

Tekstissä tehdään nimenomainen viittaus rasvan ja kaseiinin suhteeseen juustokattilassa (eritelmän 5 artiklan 5 kohta): ”… rasvan ja kaseiinin suhde juustokattilassa on 0,80–1,05. Trentingranassa maidon rasvan ja kaseiinin suhde juustokattilassa on enintään 1,15.” Tämä tarkennus on lisätty, koska rasvan ja kaseiinin suhde muodostaa ainoan luotettavan parametrin, joka kuvaa lopputuotteen rasvapitoisuutta.

3.2 Maantieteellinen alue:

Nykyinen maantieteellisen alueen rajausta koskeva sanamuoto (eritelmän 3 artikla) on pääosiltaan aikoinaan toimitetun tekstin päivitys, joka liittyy uusiin maakuntiin, joita on perustettu tuotantoalueeseen jo kuuluvien muiden maakuntien hallintoalueelle.

Tuotantoaluetta on laajennettu lisäämällä siihen viisi Bolzanon autonomiseen maakuntaan kuuluvaa kuntaa: Anterivo, Trodena, Lauregno, Proves ja Senale-San Felice. Vaikka mainitut viisi kuntaa sijaitsevat hallinnollisesti Bolzanon maakunnan alueella, ne kuuluvat orograafisesti Trenton maakunnan laaksoihin, nimittäin Val di Fiemmeen (Anterivo ja Trodena) sekä Val de Noniin (Lauregno, Proves, Senale-San Felice), ja rajoittuvat tietenkin Trenton maakunnan alueeseen. Nykyisin Bolzanon autonomiseen maakuntaan kuuluvat kunnat kuuluivat näet vuoteen 1948 asti alueelliseen kokonaisuuteen (jollaisesta esimerkkinä voidaan mainita Magnifica Comunità di Fiemme Cavalese), jossa ei eroteltu taloudellisia toimijoita sen mukaan, kuuluivatko ne Trenton vai Bolzanon autonomisten maakuntien hallintoalueisiin.

On huomattava, että edellä mainittujen viiden kunnan yhteenlaskettu pinta-ala on lähes 92 km2, joten pinta-alan laajennus on täysin merkityksetön jo hyväksytyn, viisi aluetta sisältävän SAN:n ”Grana Padano” tuotantoalueen pinta-alaan nähden.

3.3 Alkuperätodisteet:

Eritelmään otetaan analyyttisia parametreja tuotteen alkuperän varmistamiseksi erityisillä määrityksillä, jotka mahdollistavat SAN:n ”Grana Padano” ominaispiirteiden seurannan.

Eritelmään on lisätty seuraavat kappaleet (2 artiklan 2–3 ja 5 kohta):

”SAN:n Grana Padano erityinen aminohappokoostumus on kirjattu Consorzio per la Tutela del Formaggio Grana Padano -konsortioon ja maatalous-, elintarvike- ja metsätalousministeriöön ja määritetty käyttämällä ioninvaihtokromatografiaa ja kolonninjälkeistä fotometrimääritystä ninhydriinin avulla”;

”SAN:n Grana Padano erityinen isotooppikoostumus on kirjattu Consorzio per la Tutela del Formaggio Grana Padano -konsortioon ja maatalous-, elintarvike- ja metsätalousministeriöön ja määritetty käyttämällä menetelmänä isotooppien massasuhdespektrometriä (IRMS)”;

”Lopputuotteen lysotsyymipitoisuus – mikäli juustonvalmistuksessa käytetään lysotsyymia – mitataan käänteisfaasinestekromatografialla ja fluoresenssidetektorilla, ja sen on vastattava ilmoitettua ja juustonvalmistusprosessista tarkistettua määrää”.

Bioelementtien stabiilien isotooppien suhteiden määritysten ja makro- ja mikroaineiden määritysten avulla on luotu tietopankki, jossa määritellään ja kuvaillaan Grana Padano ja jonka avulla voidaan selvittää yksittäisistä tuotenäytteistä laskettujen määritysten tietoja vertailemalla, onko kyseinen tuote peräisin alkuperäiseltä alueelta ja onko siinä juuston erityiset ominaispiirteet, jotka ovat tyypillisiä sille rekisterinumerolle, jota valmistaja on ilmoittanut käyttäneensä kyseisen juustoraastenäytteen tuotannossa.

Isotoopeista, aminohapoista ja lysotsyymipitoisuudesta tehtyjen määritysten ristiintaulukoinnin avulla luodaan mekanismi, jonka avulla pystytään takaamaan varmasti SAN:n Grana Padano alkuperä.

Tekstiin lisätään mikrobiologisen merkkiaineen käyttöönottoa koskeva lauseke (eritelmän 2 artiklan 4 kohta): San Grana Padano sisältää väärentämisen torjuntajärjestelmänä käytettyjä maidon omia mikro-organismeja, jotka toimivat merkkiaineina ja joita lisätään juustokattilaan juustonvalmistusprosessin aikana. Kyseisen merkkiaineen laadulliset ja määrälliset ominaisuudet on rekisteröity maatalous-, elintarvike- ja metsätalousministeriöön ja annettu tiedoksi Consorzio per la Tutela del Formaggio Grana Padano -konsortioon SAN:n Grana Padano alkuperäisyyden takaamiseksi. Merkkiaineena käytettävä mikro-organismi valitaan aina maidon mikrobikasvustosta, ja sitä vaihdetaan ajoittain, jotteivät ulkopuoliset, suojattua alkuperänimitystä Grana Padano valmistamattomat toimijat pysty jäljittelemään tuotetta merkkiaineen pitkän käyttöajan puitteissa lisäämällä siihen samaa merkkiainetta.

Käytännössä on tarkoitus lisätä juustokattilassa olevaan maitoon juustonvalmistuksen aikana tietty määrä SAN:n ”Grana Padano” tuotantoon tarkoitetun maidon mikrokasvustossa jo ennestään olevia mikro-organismeja. Nämä maitohappobakteerit inaktivoidaan, joten ne eivät pysty lisääntymään eivätkä muuttamaan tuotteen kemiallis-fysikaalisia ja aistinvaraisia ominaisuuksia. Kyseessä on SAN:n Grana Padano tunnistamisjärjestelmä, joka toimii väärentämisen torjuntajärjestelmänä ja jäljittää juuston käyttämällä suojattuun alkuperänimitykseen Grana Padano käytettäväksi tarkoitetussa maidossa luonnostaan olevasta mikrobifloorasta eristettyjä luontaisia biologisia merkkiaineita.

Kun jälkikäteen tarkistetaan, että kyseistä merkkiainetta on lopputuotteessa määritetty ja odotettu määrä, voidaan samalla varmistaa analysoidun juuston aitous, koska menetelmä kykenee erottelemaan varmasti muiden juustojen sekoittamisen SAN:n Grana Padano -juustoihin jo alle 5 prosentin pitoisuuksilla. Näin käytännössä estetään sekoittaminen.

Kun otetaan huomioon, että ”Grana Padanon” alkuperäisissä asiakirjoissa, joiden perusteella tunnustus on annettu, edellytettiin ”bakteerien” käyttöä juustonvalmistuksessa ja että merkintäaineet ovat näin ollen Grana Padanoon käytettävässä maidossa luonnostaan olevia ainesosia, on selvää, ettei pyydetty muutos vaikuta jo olemassa oleviin tuotantomenetelmiin vaan tarjoaa ainoastaan etuja jäljitettävyyden ja tuotteen aitouden varmistamisen kannalta.

Edellä mainittu velvoite lisätä ”merkkiainetta” juustokattilassa olevaan maitoon vahvistetaan selvyyden vuoksi saantitavan puitteissa (eritelmän 5 artiklan 9 kohta): ”Jokaisen juustokattilan maitoon on lisättävä Trentingranaa lukuun ottamatta (2 artiklassa tarkoitettua) merkkiainetta, jota Consorzio per la Tutela del Formaggio Grana Padano -konsortio on antanut kaikkien sitä pyytäneiden tuottajien käyttöön SAN:n Grana Padano aitouden takaamiseksi.”

Tekstiin lisätään emäksisen fosfataasin analyyttinen parametri (5 artikla: ”Näytteitä otetaan yksinomaan juustosta, jonka juustomassasta yhden senttimetrin syvyydestä kuoren alta ja kannan puolivälin korkeudelta otetun näytteen emäksisen fosfataasin arvo fluorometrisen menetelmän avulla mitattuna vastaa raakamaidon käytön tuottamaa arvoa ja täyttää lisäksi kaikki tämän eritelmän 2 artiklassa annetut parametrit, aikaisintaan kahdeksannen kuukauden lopussa juustomuotteihin asettamisesta”). Lisäys on katsottu välttämättömäksi, koska emäksinen fosfataasi on nykyisin ainoa tekijä, jonka avulla pystytään osoittamaan, että juustonvalmistuksessa on käytetty raakamaitoa.

Juustoon tehtävä verkkokuvio tai valkaisu mainitaan menetelminä, joita käytetään, jos juusto ei täytä Grana Padano -merkin edellytyksiä (5 artikla: ”… tai aiheuttaa juustomuotista painautuneiden alkuperämerkintöjen poistamisen verkkokuvion tai valkaisun avulla, mikäli tuotteella ei ole 2 artiklassa edellytettyjä ominaispiirteitä”). Tässäkin on kyse pelkästä tarkennuksesta toimiin, jotka seuraavat näytteiden ottoa juustosta, missä yhteydessä tarkistetaan eritelmään sisältyvät parametrit, jotka aiheuttavat suojatun alkuperänimityksen myöntämisen tai epäämisen. Koska merkki on juustossa alun perin, tahkoista on poistettava suojatun alkuperänimityksen tunnusmerkit, mikäli valvontaviranomainen havaitsee kypsytysajan päätteeksi, ettei tuotteella ole SAN:n käyttöön oikeuttavia ominaisuuksia. Tunnusmerkit poistetaan nimenomaan tekemällä verkkokuvio tahkoon tai valkaisemalla tahko.

3.4 Tuotantomenetelmä:

Grana Padanon leikkaamisesta ja pakkaamisesta peräisin olevia jäännöspaloja voidaan käyttää ”juustoraasteeseen” (2 artiklan 6 kohta: ”Jäljempänä 7 artiklassa annettujen rajoitusten ja edellytysten rajoissa sallitaan kuitenkin Grana Padanon leikkaamisesta ja pakkaamisesta painoltaan vaihteleviksi ja/tai vakiopainoisiksi paloiksi, tangoiksi, kuutioiksi, suupaloiksi jne. peräisin olevien jäännöspalojen käyttö raastetun Grana Padanon valmistukseen”), kunhan tuotteen alkuperä on selvitetty ja varmistettu (eritelmän 7 artiklan toiseksi viimeisessä kohdassa määritellyllä tavalla: ”Rajoitukset ja edellytykset SAN:n Grana Padano jäännöspalojen käyttö raastetun Grana Padanon valmistukseen”). Tämä tarkennus oli välttämätön, koska tuottajille oli epätaloudellista ja hankalaa, etteivät ne voineet käyttää hyödyksi SAN:n ”Grana Padano” tahkon annoksiin jaon aikana välttämättä ja luonnostaan muodostuvia jäännöspaloja.

Lisäksi 4 artiklaan lisätään lypsylehmien ravinnon kuvaus. Se on katsottu parhaaksi kuvata mahdollisimman tarkasti ja täsmällisesti. SAN ”Grana Padano” -juuston laatutekijöiden parantamiseksi ravintoon on sovellettu entistä tiukempia kriteerejä, jotka perustuvat empiirisiin havaintoihin ja tarkistuksiin, jotka koskevat SAN ”Grana Padano” -juustoon tarkoitetun maidon soveltuvuutta juustonvalmistukseen.

Maidon säilytyslämpötila on määritelty (5 artiklan toinen kohta): ”Karjasuojassa säilytetyn ja kuljetetun raaka-maidon lämpötila ei saa olla alle 8 °C”). Ilmoitettu raja-arvo on perusteltu, koska alle 8 °C:n lämpötilassa kaseiinin fraktio β nesteytyy, minkä jälkeen juuston juoksettumisessa ja heran poistumisessa ilmenee vaikeuksia ja lopputuotteen laatu kärsii vääjäämättä.

Lysotsyymin enimmäiskäyttömääräksi vahvistetaan 2,5 g kutakin 100:a maitokiloa kohden (5 artiklan 8 kohta: ”Lysotsyymin käyttö sallitaan Trentingranaa lukuun ottamatta, ja sen enimmäismäärä on 2,5 g kutakin 100:a maitokiloa kohden”). Lysotsyymin käyttö oli sallittu jo hyväksymiseen johtaneissa asiakirjoissa, mutta mitään enimmäisarvoa ei ollut vielä vahvistettu. Kertyneet kokemukset ovat osoittaneet, ettei annettua raja-arvoa suuremmista lysotsyymimääristä ole mitään muuta hyötyä kuin että ne sisältävät Clostridium tyrobutyrricumin tuottamia kaasua synnyttäviä käytteitä.

Lysotsyymin käyttö Trentingranassa luonnollisestikin kielletään, koska tähän juustoon käytettävä maito on peräisin lypsylehmistä, joita ei ruokita säilörehulla, jolloin lysotsyymin käyttö ei ole tarpeen.

3.5 Merkintä:

Varsinaiseen juustoraasteeseen rinnastetaan kaikentyyppiset ja -kokoiset palat, joissa ei ole kantaa (7 artiklan 2 kohta) ja joita ei näin ollen voida tunnistaa.

Grana Padano -nimityksen käyttöä juustoraasteen yhteydessä sääntelevän lainsäädännön voimaantulon jälkeen huomattiin nimittäin heti, että näihin tuotteisiin liittyvät riskit olivat ja ovat aivan vastaavat kuin juustoraasteella, koska alkuperämerkintää ei ole eikä juustoa sen vuoksi voida tunnistaa.

Tekstiin on sisällytetty kaseiinilevyn käyttö (8 artikla: ”Alkuperän tunnistaminen leimojen avulla on yhdistetty kaseiinilevyn käyttöön; kaseiinilevyssä on teksti ’Grana Padano’, tuotantovuosi ja aakkosnumeerinen koodi, jonka avulla tunnistetaan yksiselitteisesti jokainen tahko…”), jotta tuotteen jäljitettävyys on entistä parempi ja tarkempi, koska tämä helpottaa juuston laadun tarkistamista ja toimii takeena kuluttajalle.

Tekstiin sisällytetään merkinnät ”Riserva” ja ”Oltre 16 Mesi” (8 artikla). Sillä, että edellä mainitut tarkennukset lisätään pakkausmerkintöihin, on tarkoitus antaa toimijoille ja kuluttajille tarkat viitteet tuotteen kypsytyksestä (niin sanottu ”segmentointi”). Tarve on tullut selvästi esiin myös kuluttajille tehdyistä markkinatutkimuksista. Tätä muutosta perustellaan tarpeella antaa toimijoille ja ennen kaikkea kuluttajille mahdollisimman selkeät ja täydelliset tiedot tuotteesta: jos Grana Padano -juustoa kypsytetään tavanomaista pitempään, sen aistinvaraiset ominaisuudet poikkeavat tietysti juustosta, jota on kypsytetty lyhyemmän aikaa; kuluttajalle tulee osoittaa nämä erot ja perustella myös hintaero, jotta kuluttaja voi ostohetkellä tehdä tietoisen valinnan.

On huomattava, että luokka ”Oltre 16 Mesi” (”yli 16 kuukautta”) koskee pakattua tuotetta, mutta luokka ”Riserva” edellyttää toisen polttomerkin tekemistä juustoon. Merkki tehdään yksinomaan tuotantoalueella ja ainoastaan sellaiseen juustoon, joka ei ole missään vaiheessa poistunut kyseiseltä tuotantoalueelta, koska tuotantoeritelmän mukaan tuote on annettava tarkastukseen, ennen kuin siihen voidaan tehdä merkki.

3.6 Kansalliset vaatimukset:

Nyt kumotaan tasavallan presidentin asetuksen N:o 54/97 9 artiklassa säädetty poikkeus, joka koski mikrobipitoisuutta (bakteereita) ja somaattisten solujen pitoisuutta (4 artiklan ensimmäinen kohta: ”… Trentingranan alueella tuotettua maitoa lukuun ottamatta voimassa olevassa terveyslainsäädännössä säädettyjä poikkeuksia ei sovelleta kokonaisbakteerimäärään eikä somaattisten solujen pitoisuuteen.”)

Tämä muutos on merkittävä edistys Grana Padano -juuston laatutason jatkuvassa parantamisessa. On nimittäin tunnettua, että ehdottoman laadukas juusto saadaan ainoastaan ensiluokkaisesta raaka-aineesta.

Ehdotettu muutos ei koske Trentingrana-merkkistä juustoa kyseisen juuston erityispiirteiden vuoksi, jotka on tunnustettu ja vahvistettu 26 päivänä tammikuuta 1987 annetussa tasavallan presidentin asetuksessa: tässä (ja vain tässä) tapauksessa poikkeus pysytetään voimassa, koska kyseistä arvoa on vaikea saavuttaa Trentingranan kastelualueella ja koska tuotannon sosiaalis-taloudellinen merkitys on alueella suuri.

3.7 Muuta:

Kulutukseen lasketun SAN:n ”Grana Padano” ominaispiirteiden osalta tekstiin on lisätty tarkastusta helpottava tarkennus, jonka mukaan paino ”on käsitettävä koko tarkastukseen otetun erän keskipainoksi, ja yhden tahkon sallittu poikkeama on 2,5 prosenttia, edellyttäen että poikkeaman piiriin mahtuvat tahkot kuuluvat erään, joka kokonaisuudessaan täyttää edellä mainitut parametrit” (eritelmän 2 artikla).

Kun otetaan huomioon, että vuosittain tuotetaan yli 4 miljoonaa SAN Grana Padano -tahkoa, ja otetaan lisäksi huomioon tahkon muoto, on ilmiselvää, että jos valvontaviranomainen joutuisi punnitsemaan jokaisen yksittäisen tahkon, tarkastusaika venyisi kohtuuttomaksi ja lisäisi tuottajien kustannuksia huomattavasti.

Tekstissä sanotaan, että ”Maidon keruun on tapahduttava 24 tunnin kuluessa ensimmäisen lypsyn alusta” (4 artiklan toinen kohta). Edellä mainittu sanamuoto ei kuitenkaan ollut riittävän selvä.

Tekstiin lisätään kielto käsitellä maitoa toisen lukuun tai vuokrasopimuksen perusteella (5 artiklan 1 kohta). Kyseinen kielto johtuu vaatimuksista, jotka perustuvat pääosin parempaan jäljitettävyyteen ja juustontuottajan henkilökohtaiseen vastuullistamiseen.

Kun otetaan huomioon kyseisen järjestelmän tarjoamat edut, olisi järjetöntä tehdä tyhjiksi konsortion ja sen palkkaamien tutkijoiden suuret taloudelliset ja muut panostukset, joiden avulla määritelty järjestelmä antaa varmat ja luotettavat takeet tuotteen ja sen raaka-aineen todellisesta alkuperästä.

Tekstiin on lisätty 6 artikla, joka koskee tarkastuksia ja jota ei tarkasteltu tunnustukseen johtaneissa asiakirjoissa.

YHTENÄINEN ASIAKIRJA

NEUVOSTON ASETUS (EY) N:o 510/2006

”GRANA PADANO”

EY-N:o: IT-PDO-0217-0011-26.07.2006

SMM ( ) SAN ( X )

1. Nimi:

”Grana Padano”

2. Jäsenvaltio tai kolmas maa:

Italia

3. Maataloustuotteen tai elintarvikkeen kuvaus:

3.1 Tuotelaji (liitteen II mukaisesti):

Luokka 1.3 – Juustot

3.2 Kuvaus 1 kohdassa nimetystä tuotteesta:

Kova ja hitaasti kypsytetty juusto, jota valmistetaan ympäri vuoden ja käytetään sellaisenaan tai raasteena. Se tuotetaan osittain pinnalta kuoritusta raakamaidosta, jota tuottavien lehmien perusravinto koostuu tuore- tai säilörehusta. Maito lypsetään kahdesti päivässä ja valmistukseen saadaan käyttää yhden lypsyn maitoa tai kahden lypsyn sekoitettua maitoa. Muoto on lieriönmuotoinen, kanta hiukan kovera tai melkein suora, tasaisilla pinnoilla hiukan kohollaan olevat reunat.

Läpimitta on 35–45 cm ja kannan korkeus 18–25 cm, teknisistä tuotanto-olosuhteista johtuvin vaihteluin.

Paino: 24–40 kg; kuori: kova ja sileä, paksuus 4–8 mm.

Massa on kova, rakenne hienon kiteinen, lohkeava ja kolonmuodostus tuskin näkyvä. Rasvaa kuiva-aineesta on vähintään 32 %. Kuoren väri on tumma tai luonnollisen kullankeltainen, juustomassan valkoinen tai oljenvärinen. Massan tuoksu on tuoksuva ja maku kevyt.

3.3 Raaka-aineet (ainoastaan jalostetut tuotteet):

Lehmän raakamaito, luonnollinen hera, vasikanjuoksute.

Maito on peräisin kohdassa 4 rajatulla alueella kasvatetuista lehmistä.

3.4 Rehu (ainoastaan eläinperäiset tuotteet):

Lypsylehmien ravinto koostuu tuore- tai säilörehusta, ja sitä saavat lypsävät, ummessa olevat ja yli seitsenkuiset hiehot.

Lypsylehmien ravinto perustuu tiloilta tai suojatun alkuperänimityksen Grana Padano tuotantoalueelta saatuun rehuun.

Päivittäisestä rehuntarpeesta ainakin 50 prosenttia on saatava rehusta, jossa nurmirehun ja muun rehun välisen suhteen on oltava kuiva-aineena ilmoitettuna vähintään 1.

Vähintään 75 prosenttia päivittäisen rehuntarpeen kuiva-aineesta on saatava maidon tuotantoalueella tuotetusta rehusta.

Ravinnon sallitut ainesosat luetellaan luettelossa, johon kuuluvat:

— rehut: tuorerehu, heinä, rehuoljet, säilörehu (ei sallittu Trentingrana-tyypin tuotannossa);

— rehuihin lisättäviksi sallitut rehuaineet lajeittain ryhmiteltyinä: viljat ja viljavalmisteet, öljysiemenet ja niistä valmistetut tuotteet, juurekset ja juuresvalmisteet, kuivattu rehu, sokeriteollisuuden valmisteet, palkokasvien siemenet, rasvat, kivennäisaineet, lisäaineet.

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

Tuotannon ja kypsytyksen työvaiheiden on tapahduttava kohdassa 4 rajatulla tuotantoalueella.

3.6 Viipalointia, raastamista, pakkaamista jne. koskevat erityiset säännöt:

Raastamisen ja raasteen pakkaamiseen työvaiheiden on tapahduttava kohdassa 4 rajatulla tuotantoalueella, sillä tuore juustoraaste on erittäin herkkä tuote ja sen aistinvaraisten ominaispiirteiden säilyminen edellyttää välitöntä pakkaamista olosuhteissa, joilla estetään kuivuminen; muutoinkin välitön pakkaaminen alkuperänimityksellä varustettuun pakkaukseen takaa tehokkaasti raastetun tuotteen aitouden, vaikka tällaista tuotetta on luonnostaan vaikeampi tunnistaa kuin näkyvällä merkinnällä varustettua koko tahkoa (kuten yhteisön tuomioistuin toteaa tuomiossaan 20. toukokuuta 2003).

SAN:n ”Grana Padano” leikkaamisesta ja pakkaamisesta painoltaan vaihteleviksi ja/tai vakiopainoisiksi paloiksi, tangoiksi, kuutioiksi, suupaloiksi jne. peräisin olevien jäännöspalojen käyttö raastetun ”Grana Padanon” valmistukseen sallitaan ainoastaan seuraavin edellytyksin: noudatetaan suurinta sallittua kuoren osuutta, joka on 18 prosenttia; SAN:n ”Grana Padano” kokonaisten tahkojen, joista jäännöspalat ovat peräisin, jäljitettävyys taataan; mikäli jäännöspalat käytetään raasteeksi myöhemmin ja/tai siirretään juustolasta toiseen, jäännöspalat on säilytettävä rekisterinumeron ja valmistuskuukauden eriteltyinä; jäännöspalojen siirto on sallittu ainoastaan saman yrityksen tai yrityskonsernin sisällä ja ainoastaan alkuperäalueella. Näin estetään ”Grana Padano” -raasteen tuotantoon tarkoitettujen jäännöspalojen myynti.

3.7 Merkintöjä koskevat erityiset säännöt:

Virallinen merkki, joka osoittaa, että tuote täyttää suojatun alkuperänimityksen Grana Padano käyttöön oikeuttavat vaatimukset, ja joka on näin ollen merkittävä sekä kokonaisiin tahkoihin että kaikkiin SAN:n Grana Padano annos- ja raastepakkauksiin, koostuu vinoneliökuvasta, jonka päälle on merkitty sanat ”Grana” ja ”Padano” suuraakkosin. Vinoneliön kärjestään pyöristettyyn yläkulmaan on merkitty kirjain ”G” ja alakulmaan kirjain ”P”.

Leimoissa, joilla juustotahkot merkitään kylminä niitä muotteihin asetettaessa, on sarja piirrettyjä vinoneliöitä, joiden sisällä esiintyvät vuorotellen sanat ”Grana” ja ”Padano” ja mainitaan juustonvalmistajan tunnistetiedot sekä juuston tuotantokuukausi ja -vuosi.

Yksinomaan Trenton autonomisessa maakunnassa tuotettuun suojattuun alkuperänimitykseen Grana Padano saadaan tehdä merkintä Trentingrana-tyypille varatulla leimalla, jossa rivissä olevien piirrettyjen vinoneliöiden poikki on kirjoitettu sana ”Trentino”; keskiosassa on muutamia tyyliteltyjä vuoria ja sanoja ”Trentino”, jotka on kirjoitettu vasemmalta oikealle ja oikealta vasemmalle. Merkinnän edellytyksenä on, että tuotantoon käytetty maito on peräisin lehmistä, joita on ruokittu koko vuoden muulla rehulla kuin säilörehulla.

Alkuperän tunnistaminen leimojen avulla on yhdistetty kaseiinilevyn käyttöön; kaseiinilevyssä on teksti ”Grana Padano”, tuotantovuosi ja aakkosnumeerinen koodi, jonka avulla tunnistetaan yksiselitteisesti jokainen tahko.

”Grana Padano” -juusto, jota on kypsytetty tuotantoalueella vähintään 20 kuukautta juustomuotteihin asettamisesta laskettuna, voidaan merkitä sanalla ”Riserva”. Kuuluminen luokkaan ”Grana Padano Riserva” vahvistetaan toisella polttomerkillä, joka tehdään tahkojen kuoreen toimijoiden pyynnöstä samoin edellytyksin kuin SAN:n merkki. Kyseinen merkki on pyöreä kuva, jonka keskellä on poikittain sana ”Riserva”. Ylemmän puoliympyrän sisällä on sana ”Oltre” ja luku ”20” ja alemman puoliympyrän sisällä sana ”Mesi” (”Yli 20 Kuukautta”).

Pakatulle tuotteelle määritellään lisäksi seuraavat muut tuoteluokat: ”Grana Padano Oltre 16 Mesi” (yli 16 kuukautta kypsytetty Grana Padano) ja ”Grana Padano Riserva”.

Pakkauksissa, jotka sisältävät luokkaan ”Grana Padano Oltre 16 Mesi” kuuluvaa juustoa, logoon Grana Padano lisätään maininta ”Oltre 16 Mesi” yhdelle riville kahden viivan väliin.

Luokkaan ”Grana Padano Riserva” kuuluvan juuston pakkauksiin merkitään logon Grana Padano lisäksi jäljitelmä polttomerkistä ”Riserva”.

4. Maantieteellisen alueen tarkka rajaus:

SAN:n Grana Padano tuotanto- ja raastamisalue kattaa maakuntien Alessandria, Asti, Biella, Cuneo, Novara, Torino, Verbania, Vercelli, Bergamo, Brescia, Como, Cremona, Lecco, Lodi, Mantova Pojoen vasemmalla puolella, Milano, Monza, Pavia, Sondrio, Varese, Trento, Padova, Rovigo, Treviso, Venezia, Verona, Vicenza, Bologna Renojoen oikealla puolella, Ferrara, Forlì Cesena, Piacenza, Ravenna ja Rimini alueet sekä Bolzanon maakunnan seuraavat kunnat: Anterivo, Lauregno, Proves, Senale-S. Felice ja Trodena.

5. Yhteys maantieteelliseen alueeseen:

5.1 Maantieteellisen alueen erityisyys:

SAN:n ”Grana Padano” tuotantoalue vastaa suurelta osin Pianura Padanan aluetta eli Pojoen uoman maantieteellistä alaa, jolle ovat ominaisia vähävetisenä aikana kuivuvat ja tulvan alle jäävät moreenimaat ja runsasvetinen alanko, jotka kuuluvat maailman hedelmällisimpiin ja soveltuvat erittäin hyvin rehun tuotantoon.

Erityisesti nämä maaperään liittyvät ominaisuudet alueelle ominaiseen pienilmastoon yhdistettynä suosivat maissin kasvatusta. Maissi onkin SAN:n ”Grana Padano” tuotantoon käytettävien lypsylehmien tärkein rehukasvi, sillä sen osuus lehmien syömästä kuiva-aineesta voi olla jopa 50 prosenttia.

Pojoen tasangon tulvitus- ja kastelujärjestelmiä on kehitetty 1000-luvulta lähtien, ja ne ovat olleet paikallisen nautakarjatalouden kehittymisen edellytys. Tästä seuranneet huomattavat maidon tuotantomäärät, jotka ylittivät maaseutuväestön päivittäisen tarpeen, kannustivat ja loivat tarpeen maidon jalostamiseen hyvin säilyväksi juustoksi. Nykyäänkin paikallisen rehun, ennen muuta maissin, hyvä saatavuus, joka liittyy veden hyvään saatavuuteen, muodostaa perustan nautakarjan kasvatuksen säilymiselle ja siitä johtuvalle maidon hyvälle saatavuudelle.

5.2 Tuotteen erityisyys:

SAN:n Grana Padano erityisyys voidaan perustaa seuraaviin tekijöihin:

— juustotahkon koko ja paino,

— tuotantotekniikkaan perustuva massan rakenteen omalaatuisuus, jolle on ominaista kiteinen, tyypillisen lohkeava rakenne,

— massan väri valkoinen tai oljenkeltainen, maku ja tuoksu kevyt, tuoksuva, johtuen pääosin runsaasta vahamaissin käytöstä lehmien ravinnoksi,

— vesi- ja rasvapitoisuus pääasiallisesti samaa luokkaa kuin valkuaisainepitoisuus,

— valkuaisaineet ovat hajonneet luonnostaan pitkälle peptoneiksi, peptideiksi ja vapaiksi aminohapoiksi,

— kestää pitkää kypsytystä, jopa yli 20 kuukautta.

5.3 Syy-seuraussuhde, joka yhdistää maantieteellisen alueen tuotteen laatuun tai ominaisuuksiin (kun kyseessä SAN) tai tuotteen erityislaadun tuotteen maineeseen tai muihin ominaisuuksiin (kun kyseessä SMM):

SAN:N Grana Padano ja alkuperäalueen yhdistävä syy-seuraussuhde voidaan perustaa seuraaviin seikkoihin:

— Pojoen tasangon suuri kastelupotentiaali ja siitä johtuva rehun saatavuus, tärkeimpänä vahamaissi, joka on yhdistettävissä kohdassa 5.2 mainittuihin erityisiin ominaispiirteisiin eli massan valkoiseen tai oljenkeltaiseen väriin sekä makuun ja tuoksuun. Maissisäilörehun tai vahamaissin käytön välittömänä seurauksena eläinten ravinnossa on väriyhdisteitä, kuten karoteenia, antosyaania, lehtivihreää, vähemmän kuin ravinnossa, joka perustuu monilajiseen heinään tai vihreisiin rehukasveihin. Tämä on välitöntä seurausta rehunsäilönnästä;

— raakamaidon käyttö ja siitä aiheutuva alueelle tyypillisten maitohappobakteerien pääsy juustonvalmistukseen,

— luonnollisen heran käyttö muodostaa mikrobiologisen katkeamattoman syy-seuraussuhteen tuotantoalueeseen. Heraan käytettävä maito ja siis myös hera on yhtäältä yhdysside, joka liittää juustonvalmistuksen tuotantoalueeseen ja toisaalta takaa alkuperäalueelle tyypilliset maitohappobakteerit, joiden ansiota SAN Grana Padano -juuston ominaispiirteet ovat.

Syy-seuraussuhde tuotteen ominaispiirteiden ja sen alkuperäalueen välillä ilmenee lisäksi juustomestarien ammattikunnan tärkeydessä: heillä on aina ollut keskeinen ja perustava asema SAN:n Grana Padano tuotannossa.

Vielä nykyäänkin maidon jalostus SAN ”Grana Padano” -juustoksi on juustomestareiden eikä teknikoiden tai tiedemiesten tehtävä.

Eritelmän julkaisutiedot:

Tämä viranomainen on käynnistänyt kansallisen vastustamismenettelyn suojatun alkuperänimityksen ”Grana Padano” muutosehdotuksesta.

Eritelmän täydellinen teksti on saatavissa:

— joko seuraavan linkin kautta: http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg tai